लग्जरी मिड साइज SUV में 12.3-इंच टचस्क्रीन और 360 डिग्री कैमरा जैसे फीचर, कीमत 69.90 लाख रुपए
BMW X3 20d M Sport premium variant launched. BMW इंडिया ने अपनी X3 डीजल रेंज का नया प्रीमियम वैरिएंट X3 xDrive 20d M Sport भारत में लॉन्च कर दिया है।
BMW इंडिया ने अपनी X3 डीजल रेंज का नया प्रीमियम वैरिएंट X3 xDrive 20d M Sport भारत में लॉन्च कर दिया है। कंपनी ने प्रीमियम SUV सेगमेंट की कार के इस वैरिएंट की एक्स-शोरूम कीमत 69.90 लाख रुपए रखी है। यह मौजूदा 20d लक्जरी वैरिएंट की तुलना में 2.6 लाख रुपए महंगा है। इसके साथ कंपनी ने X3 के पेट्रोल वैरिएंट को डिस्कंटीन्यू कर दिया है। 
स्पोर्टी फ्रंट और रियर बंपर के साथ M स्पोर्ट का एक्सटीरियर डिजाइन X3 20d लग्जरी एडिशन की तुलना में ज्यादा स्टाइलिश दिखता है। इसके अलावा ब्लैक-आउट रूफ रेल और डिफ्यूजर, ब्लू ब्रेक कैलीपर्स के साथ 20-इंच के अलॉय व्हील और चारों विंडो के अराउंड ब्लैक-आउट फ्रेम कार को अग्रेसिव लुक देती है। नई X3 xड्राइव 20d M स्पोर्ट में अडेप्टिव LED हेडलैंप LED टेललाइट्स दिए गए हैं। कार में ब्लैक सफायर, सोफिस्टो ग्रे ब्रिलियंट इफेक्ट, फाइटोनिक ब्लू और मिनरल व्हाइट कलर ऑप्शन मिलते हैं।
बीएमडब्ल्यू X3 20d M स्पोर्ट : फीचर्स
वहीं कार के अंदर कैबिन में एम-स्पेक लेदर स्टीयरिंग व्हील के साथ 12.3-इंच टचस्क्रीन, 360-डिग्री कैमरा, हरमन कार्डन साउंड सिस्टम, हेड-अप डिस्प्ले थ्री-जोन क्लाइमेट कंट्रोल, एम्बिएंट लाइटिंग और नेविगेशन के साथ बीएमडब्ल्यू लाइव कॉकपिट प्लस डिजिटल इंस्ट्रूमेंट क्लस्टर जैसे फीचर्स मिलते हैं। इसके अलावा पावर टेल गेट, ब्रैक फंक्शन के साथ क्रूज कंट्रोल, गेस्चर कंट्रोल, एंड्रॉयड ऑटो विथ ऐपल कार प्ले, पार्क असिस्टेंट प्लस, मेमोरी फंक्शन के साथ इलेक्ट्रिकली एडजस्टेबल ड्राइवर सीट और छह एयरबैग जैसे फीचर मिलते हैं।
बीएमडब्ल्यू X3 20d M स्पोर्ट : पावरट्रेन 
​​कार में 2.0 लीटर का 4-सिलेंडर ट्विन पावर टर्बो डीजल इंजन दिया गया है, जो 190 HP की पावर और 400 Nm टॉर्क जेनरेट करता है। ट्रांसमिशन के लिए इंजन को 8-स्पीड ऑटोमैटिक गियरबॉक्स के साथ जोड़ा गया है। इसके अलावा ऑल-व्हील ड्राइव का ऑप्शन भी मिलता है। कार 8 सेकेंड में 0 से 100 Km/h की रफ्तार पकड़ लेती है। कार 16.55 kmpl का माइलेज देती है।
बीएमडब्ल्यू X3 20d M स्पोर्ट : राइवल्स 
मिड साइज लग्जरी एसयूवी सेगमेंट में नई X3 का मुकाबला जगुआर F-Pace, ऑडी Q5, मर्सिडीज-बेंज GLC, वोल्वो XC60, लैंड रोवर डिस्कवरी स्पोर्ट और लेक्सस NX जैसी कारों से होगा। 
बीएमडब्ल्यू X3 पेट्रोल वैरिएंट डिस्कंटीन्यू
एक तरफ जहां कंपनियां कारों के डीजल वैरिएंट को डिस्कंटीन्यू कर रही हैं। वहीं X3 में पहले 252hp पावर वाले 2.0-लीटर टर्बो-पेट्रोल इंजन के साथ 8-स्पीड ऑटोमैटिक ट्रांसमिशन ऑप्शन भी अवेलेबल था, जिसे बीएमडब्ल्यू ने डिस्कंटीन्यू कर दिया है। इससे X3 सिर्फ डीजल SUV बन गई है। यह X3 को अपने सेगमेंट में पेट्रोल इंजन की पेशकश नहीं करने वाली एकमात्र SUV बनाता है।
आगामी बीएमडब्ल्यू भारत में लॉन्च
मई में, बीएमडब्ल्यू नई जनरेशन की M2 कूप को लॉन्च करेगी, जो भारत में मैनुअल ट्रांसमिशन के साथ पेश की जाने वाली पहली बीएमडब्ल्यू कार होगी। उसी महीने, कार निर्माता फेसलिफ्टेड Z4 कन्वर्टेबल भी पेश करेगी और अगस्त में X5 SUV का फेसलिफ्टेड वर्जन भी इंडियन मार्केट में दिखेगा।